b'\n_START_ARTICLE_\nKarierno svetovanje\n_START_PARAGRAPH_\nPri kariernem svetovanju se oseba ob pomo\xc4\x8di osebnega svetovalca odlo\xc4\x8di o svojih kariernih ciljih in sprejme karierne odlo\xc4\x8ditve. Prav tako razi\xc5\xa1\xc4\x8de mo\xc5\xbenosti razvoja svoje kariere in opredeli dodatna izobra\xc5\xbeevanja ter usposabljanja, ki bodo pripomogla k doseganju zastavljenih ciljev. Svetovalec mora biti za to usposobljen strokovnjak, navadno psiholog. Karierno svetovanje spada pod karierno orientacijo, ki je \xc5\xa1ir\xc5\xa1i pojem, saj poleg svetovanja zajema \xc5\xa1e upravljanje s \xc4\x8dlove\xc5\xa1kimi viri ter izvajanje izobra\xc5\xbeevalnih programov, delavnic in usposabljanj._NEWLINE_V sodobnem \xc4\x8dasu je pomen zadovoljstva na delovnem mestu \xc4\x8dedalje bolj poudarjen, zato se vedno ve\xc4\x8d ljudi odlo\xc4\x8da za karierno svetovanje. S pomo\xc4\x8djo slednjega lahko dose\xc5\xbeejo zadovoljstvo, s tem pa se obogatijo z novimi izku\xc5\xa1njami, izbolj\xc5\xa1ajo svojo samopodobo in samospo\xc5\xa1tovanje, do\xc5\xbeivljajo manj stresa, so bolj zadovoljni s svojim \xc5\xbeivljenjem ter tako lahko prepre\xc4\x8dijo izgorelost na delovnem mestu. Eden izmed prvih, ki so pri\xc5\xa1li na idejo o poklicnem oz. kariernem svetovanju, je bil ameri\xc5\xa1ki psiholog Hugo M\xc3\xbcnsterberg.\n_START_SECTION_\nKomu je namenjeno?\n_START_PARAGRAPH_\nBrezpla\xc4\x8dno karierno svetovanje je na voljo vsakomur, ki je prijavljen v evidenci brezposelnih oseb oz. v evidenci iskalcev zaposlitve in je njegova zaposlitev ogro\xc5\xbeena. Sicer pa se za pla\xc4\x8dljivo svetovanje lahko odlo\xc4\x8di vsak, ki \xc5\xbeeli samostojno voditi svojo kariero, i\xc5\xa1\xc4\x8de podro\xc4\x8dje dela, ki mu najbolj ustreza, je nezadovoljen s svojim poklicem, ali \xc5\xbeeli menjati zaposlitev, a ne ve kako._NEWLINE_Uspe\xc5\xa1na kariera marsikomu predstavlja pot navzgor, toda zavedati se moramo, da to pomeni tudi razli\xc4\x8dne poti na istem nivoju, a na drugih podro\xc4\x8djih ter tudi pot navzdol. Pri na\xc4\x8drtovanju in razvoju kariere so klju\xc4\x8dnega pomena karierna sidra in vse\xc5\xbeivljenjsko u\xc4\x8denje. Izrednega pomena pa je tudi osebno zadovoljstvo z zaposlitvijo. Veliko ljudi se na svoji karierni poti omejuje pri izboru podro\xc4\x8dja dela zaradi zaklju\xc4\x8dene smeri izobra\xc5\xbeevanja. S svetovanjem pa lahko razi\xc5\xa1\xc4\x8dejo tudi druge mo\xc5\xbenosti in podro\xc4\x8dja, ki so jim blizu, pa zanje morda sploh ne vedo.'